BHเลิกร่วมทุนปล่อย‘KH’ลุยรพ.นานาชาติ
โรงพยาบาลบำรุงราษฎร์ยกเลิกลงทุนโรงพยาบาลนานาชาติ
24 ส.ค. 2554

โรงพยาบาลบำรุงราษฎร์ยกเลิกลงทุนโรงพยาบาลนานาชาติ 
เล็งซื้อโรงพยาบาลขนาดกลางเล็ก ใจกลางเมือง ปล่อยเกษมราษฎร์ลุยเดี่ยวลงทุน
นักวิเคราะห์บริษัทหลักทรัพย์ (บล.) เอเซีย พลัส เปิดเผยว่า ผู้บริหารบริษัท โรงพยาบาลบำรุงราษฎร์ (BH) ได้ยกเลิกแผนการร่วมลงทุนกับบริษัท บางกอก เชน ฮอสปิทอล (KH) ซึ่งเป็นเจ้าของโรงพยาบาลเกษมราษฎร์ ในโครงการโรงพยาบาลนานาชาติ ที่แจ้งวัฒนะ ซึ่งเป็นโครงการเดิมของ KH โดยโรงพยาบาลบำรุงราษฎร์จะไม่เข้าร่วมลงทุน แต่เป็นที่ปรึกษาในการบริหารโดยไม่คิดมูลค่า เพื่อประโยชน์ทางอ้อมในระยะยาว
ขณะเดียวกัน โรงพยาบาลบำรุงราษฎร์อยู่ระหว่างหาโอกาสขยายธุรกิจใจกลางกรุงเทพฯ ซึ่งอาจซื้อกิจการโรงพยาบาลขนาดกลางและเล็กที่มีทำเลที่ดี หรือหาทำเลเพื่อขยายสาขาใหม่ ดังนั้นการที่โรงพยาบาลบำรุงราษฎร์ปฏิเสธร่วมทุนโรงพยาบาลนานาชาติ บล.เอเซีย พลัส จึงต้องลดประมาณการกำไรของโรงพยาบาลบำรุงราษฎร์ลงในปี 2556 เป็นต้นไป
คาดปี 2555 ซึ่งเป็นปีแรกที่เปิดดำเนินงานโรงพยาบาลนานาชาติยังมีขาดทุน แต่จะเริ่มคุ้มในปี 2556 บวกกับในสมมติฐาน โรงพยาบาลนานาชาติต้องจ่ายค่าบริหารให้โรงพยาบาลบำรุงราษฎร์ประมาณ 1.5% ของรายได้ จึงได้เพิ่มประมาณการกำไรสุทธิปี 2555 เพิ่มขึ้นจากเดิม 2.2% อยู่ที่ 1,766 ล้านบาท แต่ปรับลดประมาณการกำไรสุทธิปี 2556 ลดลงจากประมาณการเดิมเฉลี่ยปีละ 3% จนมีกำไรสุทธิในปี 2560 ที่ 2,568 ล้านบาท ซึ่งยังคงเติบโตเป็น 2.0 เท่าของกำไรสุทธิปี 2553 
นักวิเคราะห์คาดผลประกอบการ BH ในปี 2554 ยังมีแนวโน้มสดใส เติบโต 28.5% และเพิ่มขึ้นอีก 9.2% ในปี 2555 จากแผนขยายการให้บริการผู้ป่วยนอก ซึ่งจำนวนผู้ป่วยไตรมาส 2 ปีนี้แม้จะมากกว่าช่วงเดียวกันปีก่อนไม่มาก แต่จำนวนผู้ป่วยมีแนวโน้มเพิ่มขึ้นจากไตรมาสแรกค่อนข้างมาก โดยไตรมาสแรกเพิ่มขึ้น 12.7% จากช่วงเดียวกันปีก่อน ซึ่งเป็นช่วงฤดูกาลของธุรกิจ